ธอส.จ้องล้างบัญชีหนี้เน่าหมดใน3ปี
ธอส.ตั้งเป้าลดหนี้เน่า 3 ปี เหลือไม่ถึง 5% เตรียมวางแผนตัดเอ็นพีแอลรวม 8,000 ล้านบาท ขายแก่ผู้ที่สนใจ
20 ส.ค. 2554

ธอส.ตั้งเป้าลดหนี้เน่า 3 ปี เหลือไม่ถึง 5% เตรียมวางแผนตัดเอ็นพีแอลรวม 8,000 ล้านบาท ขายแก่ผู้ที่สนใจ
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธอส.มีแผนเดินหน้าปรับโครงสร้างหนี้ที่ไม่ก่อให้เกิดรายได้ให้หมดภายใน 3 ปี
ปัจจุบันเอ็นพีแอลของธนาคารอยู่ที่ระดับ 5 หมื่นล้านบาท หรือเท่ากับ 7.5% ของยอดสินเชื่อคงค้าง ทั้งนี้จะทยอยลดหนี้เสียลงปีละ 1% หรือพยายามลดเอ็นพีแอลให้เหลือต่ำกว่า 5% ในปี 2556
สำหรับแนวทางการแก้ไขเอ็นพีแอล ในช่วงที่เหลือก่อนสิ้นปีนี้คาดว่าจะตัดขายหนี้ได้ประมาณ 3,000 ล้านบาท ด้วยการเปิดให้ผู้ที่สนใจเข้าประมูล
นอกจากนี้ ในปีหน้าเตรียมเสนอคณะกรรมการธนาคารและกระทรวง การคลังขอจัดกองหนี้เอ็นพีแอล 5,000 ล้านบาท ออกขายให้ผู้ที่สนใจ
“หนี้เสียมีสะสมมาตั้งหลายปี จึงพยายามจะลดลงให้ได้ปีละ 1% ตั้งเป้าว่าจะลดลงเหลือ 5% ใน 3 ปี ซึ่งเป็นเรื่องปกติที่เอ็นพีแอลน่าจะลดลงปีละ 1% โดยเงินที่สำรองที่ตั้งไว้ตามเกณฑ์ของธนาคารแห่งประเทศไทย (ธปท.) ก็สามารถบันทึกกลับมาเป็นกำไรได้” นายวรวิทย์ กล่าว